3. august ca. 10.40 kom jeg igennem på telefonen til Radio24syvs program ’Je suis Jalving’. Jeg har altid vægret mig mod at ringe ind til programmer, der ville transmittere min bævende stemme direkte ud i stuer, køkkener, biler og baglokaler. Men her var det blevet mig så magtpåliggende, at jeg overvandt min sceneskræk, mine neurotiske tilbøjeligheder og min frygt for en stemme, der knækker, og en tunge, der slår knuder i fuld offentlighed.

Som jeg forklarede Iben Tranholm, der den uge vikarierede for Mikael Jalving som vært, havde jeg det lidt, som jeg forestiller mig, at en demokrat måtte have det, hvis han havde vovet sig op på talerstolen til Donald Trumps konventshow.

Som reaktion på programmets titel ’Je suis Jalving’ havde jeg forberedt et modsvar, et ’J’accuse Jalving’, som jeg fremførte i radioen med dirrende stemme. Det er de anklagepunkter, som jeg vil uddybe og dokumentere yderligere her.